钦定古今图书集成/明伦汇编/官常典/第754卷 > 王家彦
## 钦定古今图书集成/明伦汇编/官常典/第754卷 > 王家彦

按《明外史》本传：“家彦，字开美，莆田人。天启二年进士。
授开化知县，调兰谿，擢刑科给事中。崇祯四年，大学
士钱龙锡久系狱，家彦因热审，力请宽之，获减死。狱
囚多淹，帝定按月奏报例，家彦请推行于四方。时方
用兵，而文臣知兵者少，家彦陈储才法甚备。流贼扰
山西，巡抚宋统殷不能御，日事招抚，且纵兵剽掠。家”
彦请急易之。刘香乱福建，家彦以海防尽弛，力请修
复旧制。奉命巡青，论救前巡视科道马思理、高倬及
监督主事王瀹。初，江之远事多议行，班军十六万，后
减为七万，及是止二万有奇。有建议免其番上者，家
彦巡京营，力陈不可，帝纳之。总河尚书刘荣嗣凿河
渠无功，因家彦言获谴。遵化铁冶久废，奸民请复开。
家彦极言有害无利，请自今言利章奏，一切报罢，事
亦止。其后奸民请开开化云雾山以兴屯，亦以家彦
言而止。时行保举法，家彦请养之成均，试之六部。且
上言近日会推，吏部袖出一纸，与会者止两揖而退，
大失会推意。报闻，屡迁户科都给事中。总督卢象昇
有因粮加饷之议，户部尚书侯恂请未被寇之地，士
大夫赋一两者，加二钱；民间五两以上者，每两一钱。
已，得旨行。家彦言：“民赋五两上者，大率百十家而成
一户。本非富民，不可计锱铢。”帝亦采纳。九年，言：“近以
军食不足，令畿辅、山东、河南、江北召买米豆输天津，
至九十馀万石。民不堪命，而吏胥侵耗数十万计，不
可不严治。”帝为饬行。七月，昌平失守，陵寝震惊，劾兵
部尚书张凤翼坐视。凤翼既出督师，复劾其调度无
法，威令不行。帝以敌未退，不问。家彦寻以亲丧归。十
二年起吏科都给事中。帝屡诏起废，而所司不奉行。
家彦请敕部速奏，且召入陛见，亲验其才。吏部两侍
郎，旧制必用翰林一人，自薛国观执政，四年不补，家
彦以为言。“成祖有《捕蝗令》，宣德五年定为永制，垂二
百年，吏部岁以九月颁勘合于有司，无举行者。”家彦
请实修旧典，帝皆纳之。擢大理丞，进本寺少卿。十五
年迁太仆卿。家彦居言路时，尝请复国初种马及西
番茶马制。帝下兵部，檄陕西督抚，未能行。至是，家彦
复陈四疏，备言马耗之故。请行官牧及金牌差发遗制。且言：“课马改折，旧增至二十四万两，民已重困。杨
嗣昌不恤民，复增三十七万，致旧额反逋，不可不釐
正。”帝手其疏，语执政曰：“家彦所奏皆可行，急下部议。
军兴方亟，不能尽行也。”顷之，擢户部右侍郎。甫拜命，
都城被兵。帝择协理戎政大臣，召见四人，即以命家
彦受敕。即日登陴，阅视内城九门，明日阅外城七门。
布列守具。雪夜携一灯，步巡城堞，守卒无知者。翊日
奖戒勤惰，将士争自励。初分守阜城门，后移安定门，
凡半岁，寝处城楼，劳勚为最。解严，赐宴午门，增秩一
等。十七年二月，廷推户部尚书，帝以戎政非家彦不
可，特留任。李自成逼京师，襄城伯李国祯督京营。帝
又命中官王德化尽督内外军务。二人皆不知兵，悉
发三大营军出营城外。家彦争不得，由是守陴者少。
诸军既出城，见贼辄降，贼即驱攻城。城上人皆其侪，
益无固志。廷臣分门守，家彦守安定门，号令进止悉
由中官，沮诸臣不使登城。又缒叛贼杜勋，上与密约
而去。兵部尚书张缙彦疑有异，急上闻。帝手敕缙彦
登城察视，家彦从之。中官犹固拒，示以手敕，乃许。问
勋安在？曰：“去矣。”又言秦、晋二王亦欲上城。家彦曰：“二
王既降贼，即贼也，安得上？”见！势不支，顿足哭。偕缙彦
诣宫门请对，不得见。十九日黎明，城陷。家彦望阙叩
头，投城下不死，缢于民舍而绝。福王时，赠太子太保、
兵部尚书，谥忠端。